b'\n_START_ARTICLE_\nMapu\xc4\x8di\n_START_SECTION_\nIzvor imena\n_START_PARAGRAPH_\nV mapudungunu mapu\xc4\x8de pomeni ljudje (\xc4\x8de) z de\xc5\xbeele oz. zemlje (mapu). V \xc5\xa1pan\xc5\xa1\xc4\x8dini je ljudstvo znano pod imenom Araucanos (Araukanci). Splo\xc5\xa1no veljavno mnenje, da naj bi to ime izviralo iz ke\xc4\x8duanske besede za arauco (upornik), ne dr\xc5\xbei. Verjetneje izhaja iz krajevnega imena Arauco, kar pomeni\xc2\xa0\xc2\xbbglinena voda\xc2\xab.\n_START_SECTION_\nZgodovina\n_START_PARAGRAPH_\n\xc4\x8ceprav niso bili organizirani v dr\xc5\xbeavo ali sorodno strukturo, so se Mapu\xc4\x8di uspe\xc5\xa1no upirali inkovskemu podjarmljenju. \xc5\xa0ele od takrat je znana tudi njihova zgodovina._NEWLINE_Od za\xc4\x8detka 16. stoletja so z u\xc4\x8dinkovito gverilsko taktiko, izvirnim oro\xc5\xbejem in u\xc4\x8denjem od nasprotnikov uspe\xc5\xa1no kljubovali \xc5\xa1panskim kolonizatorjem in se nikdar niso pustili podjarmiti. Reka Biob\xc3\xado je predstavljala pomembno naravno utrdbo za obrambo pred vsiljivci. Upor je znan tudi pod imenom araukanska vojna in je del Ercilovega epa La Araucana. V tem \xc4\x8dasu\xc2\xa0\xc2\xbbvojne\xc2\xab\xc2\xa0so bila tudi mirna obdobja, ko so Mapu\xc4\x8di vzpostavili trgovske vezi s \xc5\xa0panci._NEWLINE_Med boji v za\xc4\x8detku 18. stoletja se je del Mapu\xc4\x8dev preselil v dana\xc5\xa1njo Argentino in asimiliral ljudstvo Puelche._NEWLINE_Ob \xc4\x8dilenskem boju za neodvisnost je nekaj mapu\xc5\xa1kih poglavarjev podprlo \xc5\xa0pance, ve\xc4\x8dina pa jih je menila, da se jih to ne ti\xc4\x8de, in se zato niso vme\xc5\xa1avali. Ob osamosvojitvi \xc4\x8cila so \xc5\xa1e naprej trgovali s \xc4\x8cilenci na drugi strani Biob\xc3\xada, \xc5\xa1e vedno pa je prihajalo do spopadov._NEWLINE_Od druge polovice 19. stoletja niso mogli ve\xc4\x8d kljubovati \xc4\x8cilu, ki je z na\xc4\x8drtno poselitvijo severno in ju\xc5\xbeno od njihovega ozemlja Mapu\xc4\x8de stisnil v\xc2\xa0\xc2\xbbsendvi\xc4\x8d\xc2\xab, zaradi na\xc4\x8drtnih priprav na solitrno vojno pa je pridobil \xc5\xa1e odlo\xc4\x8dilno prednost v oboro\xc5\xbeitvi in voja\xc5\xa1ki mo\xc4\x8di. Nekaj mapu\xc5\xa1kih poglavarjev je tako leta 1881 na gri\xc4\x8du Cerro \xc3\x91ielol v bli\xc5\xbeini Temuca sklenilo sporazum s \xc4\x8dilensko vlado, po katerem so mapu\xc5\xa1ka ozemlja priklju\xc4\x8dili \xc4\x8cilu. Skoraj isto\xc4\x8dasno, med letoma 1879 in 1883, je Julio Roca v okviru\xc2\xa0\xc2\xbbosvojitve pu\xc5\xa1\xc4\x8dave\xc2\xab\xc2\xa0podjarmil argentinske Mapu\xc4\x8de._NEWLINE_Kmalu zatem so v Araukaniji zavladale lakota in bolezni, \xc5\xa1tevilo Mapu\xc4\x8dev je v \xc4\x8dasu ene generacije ob\xc4\x8dutno padlo, zase\xc5\xbeeno je bilo ogromno premo\xc5\xbeenja (med drugim tudi rudniki srebra) in uni\xc4\x8deno tradicionalno kmetijstvo in trgovina, kar je ve\xc4\x8dji del Mapu\xc4\x8dev pahnilo v rev\xc5\xa1\xc4\x8dino._NEWLINE_Danes del Mapu\xc4\x8dev \xc5\xa1e naprej \xc5\xbeivi od kmetijstva na podro\xc4\x8dju med rekama Biob\xc3\xado in Tolt\xc3\xa9n, precej\xc5\xa1en del pa se je za bolj\xc5\xa1im zaslu\xc5\xbekom preselil v mesta._NEWLINE_Leta 1965 za\xc4\x8deta zemlji\xc5\xa1ka reforma je nekoliko izbolj\xc5\xa1ala polo\xc5\xbeaj Mapu\xc4\x8dev, vendar je Pinochetov dr\xc5\xbeavni udar vse razveljavil. V zadnjih letih si \xc4\x8dilenske oblasti prizadevajo popraviti del krivic iz preteklosti. Tako danes osnovne \xc5\xa1ole v Temucu in okolici pou\xc4\x8dujejo mapudungun in mapu\xc5\xa1ko kulturo. Okrepile so se zahteve po povrnitvi nekdanjega imetja. \xc4\x8ceprav \xc5\xa1e vedno prihaja do ob\xc4\x8dasnih spopadov z veleposestniki, se je glavnina boja preselila na sodi\xc5\xa1\xc4\x8da, kjer se bojujejo proti mo\xc4\x8dnim gozdarskim podjetjem, ki sadijo neavtohtone drevesne vrste , ki zahtevajo mnogo vode in gnojil, ter energetskim dru\xc5\xbebam, ki upravljajo hidroelektrarne na Biob\xc3\xadu. Le ti sodno preganjajo mapu\xc5\xa1ke aktiviste po \xc5\xa1e vedno veljavni Pinochetovi protiteroristi\xc4\x8dni zakonodaji.\n_START_SECTION_\nKultura\n_START_PARAGRAPH_\nV \xc4\x8dasu prihoda Evropejcev so se znali u\xc4\x8dinkovito organizirati in postavljati omre\xc5\xbeje utrdb in kompleksnih obrambnih struktur. Od Evropejcev so se hitro nau\xc4\x8dili obdelovanja kovin, jahanja konj, gojenja p\xc5\xa1enice in ovac. V \xc4\x8dasu \xc5\xa1panske kolonizacije sosednjih obmo\xc4\x8dij so razvili tradicijo trgovanja s \xc5\xa0panci oz. \xc4\x8cilenci. Tako so pri\xc5\xa1li v stik s \xc5\xa1panskimi srebrnimi kovanci in razvili umetnost obdelave srebra. Cenili so retori\xc4\x8dne sposobnosti, ki so bile nujno potrebne za preboj na dru\xc5\xbebeni lestvici._NEWLINE_Dru\xc5\xbeba je patrilinearna (dedovanje po o\xc4\x8detovi liniji), \xc5\xbeenskam pa praviloma pripadajo polo\xc5\xbeaji na dru\xc5\xbebenem dnu.\n_START_SECTION_\nJezik\n_START_PARAGRAPH_\nMapu\xc5\xa1ki jeziki se govorijo v osrednjem \xc4\x8cilu in delu Argentine. Delijo se v dve glavni veji: mapudungun in huilliche. Opaziti je mogo\xc4\x8de nekaj vplivov ke\xc4\x8duan\xc5\xa1\xc4\x8dine, \xc4\x8deprav z njo nista v sorodu. V \xc4\x8cilu naj bi bilo le \xc5\xa1e okoli 200.000 ljudi, ki ju znajo teko\xc4\x8de govoriti.\n_START_SECTION_\nMitologija\n_START_PARAGRAPH_\nOsrednja vloga v verovanju pripada ma\xc4\x8diju, kar je v neki meri ekvivalentno \xc5\xa1amanu. Ta vloga obi\xc4\x8dajno pripade \xc5\xbeenski, ki se mora izu\xc4\x8diti pri starej\xc5\xa1em ma\xc4\x8diju. Ma\xc4\x8di izvaja obrede za zdravljenje bolezni, izganjanje zla, vpliv na vreme, pridelek in dru\xc5\xbebena razmerja. Ma\xc4\x8diji pogosto dodobra poznajo \xc4\x8dilenska zdravilna zeli\xc5\xa1\xc4\x8da._NEWLINE_Najpomembnej\xc5\xa1a verska prepri\xc4\x8danja so izra\xc5\xbeena v pripovedi Trenten Vilu y Caicai Vilu. Pomembno mesto v mitologiji imajo duhovi Pillan, Kalku, Wekufe, Chonchon, Piuchen, Nguruvilu idr._NEWLINE_Pomemben del verovanja je tudi ohranjanje spomina na neodvisnost in upor proti zavojevalcem, s \xc4\x8dimer vzdr\xc5\xbeujejo svojo kulturno identiteto.'